Bacăul se clasează pe primul loc în regiune și pe al 10-lea la nivel național, în topul județelor cu cele mai mari și puternice companii.
Datele publicate de Ziarul Financiar în anuarul său – Top 1.000 cele mai mari companii din România – arată că Bacăul este cel mai puternic județ din regiune, din perspectiva firmelor cunoscute la nivel național, așa cum sunt Dedeman, firmele lui Umbrărescu, Agricola, Chimcomplex, Nitramonia BC ș.a.
Președintele CJ Bacău, Valentin Ivancea, care a numit Bacăul "un pol antreprenorial în Moldova", consideră că "indiscutabil, meritul este al oamenilor de afaceri din județ că au ținut steagul sus într-o perioadă complicată şi plină de provocări, post-pandemică şi cu un război în imediata noastră vecinătate, dar şi semnul clar că Bacăul este un județ deschis şi frecventabil, propice dezvoltării inițiativelor antreprenoriale, cu o administrație care – nu mă feresc s-o spun – a fost în ultimii 4 ani (şi nu numai!) un partener onest al mediului de afaceri (…) doar conlucrând şi sprijnind întreprinzătorii privați în inițiativele și demersurile lor putem asigura baza unei dezvoltări ireversibile pentru municipiul şi județul Bacău."
Dincolo însă de aceste situaţii, împărţirea pe judeţe a companiilor din top 1.000 arată din nou cât de mare este ruptura dintre regiunile ţării, mai scrie ZF. În 21 de judeţe din România sunt cel mult 9 companii de talie mare înregistrate, cu exemple precum Gorj, Mehedinţi, Ialomiţa, Sălaj, Vrancea sau Vaslui cu una sau două firme în top 1.000. La polul opus, top 3 ca reprezentare, dacă nu luăm în calcul Capitala, este format din Ilfov, Timiş şi Braşov.